Josiah Hogan

Josiah Padilla Hogan (lahir 9 Oktober 1986) merupakan seorang pelakon dan penyanyi lelaki Malaysia kelahiran Amerika Syarikat. Beliau memulakan kerjaya lakonan pada 2010 dan terkenal dengan peranan televisyen termasuk Bicara Hati (2010), Cinta Jangan Pergi (2013) dan Gerak Khas (2017) serta peranan filem termasuk Manisnya Cinta Di Cappadoccia (2014) dan KL Special Force (2018). Selain itu, beliau juga seorang pemuzik dan bergiat aktif bersama kumpulannya, Maddame.

Kerjaya
Pada tahun 2010, Josiah berlakon dalam drama biopik Natrah yang dibintangi oleh Juliana Evans. Beliau telah muncul dalam telefilem Disapa Izrail yang mengisahkan tentang seorang pemuda yang ingin menebus kesilapan lalu. Beliau memegang watak seorang pemandu teksi yang bernama Hamdan.

Kerjaya filem Josiah bermula pada 2013 apabila Ellie Suriati menawarkan beliau berlakon dalam filem Penanggal. Ia menjadi filem sulung lakonannya dengan watak lakonannya sebagai Syed Yassin Al-Attas. Pada tahun yang sama, beliau berlakon bersama Remy Ishak dan Tiz Zaqyah dalam drama Cinta Jangan Pergi, memegang watak sebagai Hudd.

Beliau memegang watak sebagai Fredo dalam filem romantik karya Bernard Chauly, Manisnya Cinta Di Cappadoccia (2014) lakonan Shaheizy Sam, Fazura dan Lisa Surihani.

Beliau juga ialah pengacara rancangan dokumentari paranormal Strange Encounters untuk siaran di Go Asean di mana beliau menjelajah ke beberapa negara Asia bagi membongkar kisah-kisah misteri dan aneh.

Josiah muncul dalam filem drama sukan 2018 bertajuk Surf This Love: Gelora Juara yang ditayangkan pada 22 Februari 2018, dibintangi oleh Shukri Yahaya, Mustaqim Bahadon dan Ardell Aryana. Ia menjadi filem pertama lakonan bersama Josiah dan Mustaqim. Tidak lama selepas itu, beliau memegang watak sebagai Bakar, salah seorang ahli kumpulan perompak Geng Anarkis dalam filem aksi jenayah, KL Special Force arahan Syafiq Yusof lakonan Rosyam Nor, Syamsul Yusof dan Fattah Amin. Filem ini ditayangkan pada 8 Mac 2018 dan merupakan kejayaan komersial dan kritis.

Josiah merupakan pelakon utama drama Mimpi Sabrina yang bersiaran di TV3, bersama Juliana Evans dan Erwin Dawson, beliau memegang watak sebagai Ridzuan. Beliau kemudian muncul dalam drama Degup Cinta di Astro Ria.

Kehidupan peribadi
Josiah dilahirkan di Kingsville, Texas, Amerika Syarikat dan dibesarkan di Malaysia. Beliau fasih bertutur bahasa Melayu, dialek pantai timur dan Inggeris. Beliau telah berkahwin sebanyak dua kali dan mempunyai empat anak. Perkahiwnan pertama Josiah dengan bekas isterinya dikurniakan seorang anak, Irvine. Josiah berkahwin kali kedua dengan Noor Hidayah Nordin pada 25 Mei 2013. Beliau dikurniakan tiga lagi anak, iaitu Ireleen, Irsa dan anak keempatnya yang dilahirkan pada 12 Mei 2020.

Pada Disember 2016, Josiah mendedahkan dalam satu temubual bahawa impiannya untuk berlakon di A.S. tidak menjadi kenyataan apabila beliau ditipu oleh sebuah studio penerbitan Hollywood.

Beliau merancang ingin mencari keluarga sebelah bapanya di Mexico.

Filemografi

Filem

Telefilem

Drama

Video Klip

Televisyen

Rujukan

Pautan luar
 
 

Kelahiran 1986
Orang hidup
Pelakon lelaki Malaysia
Pelakon lelaki Malaysia abad ke-21
Pelakon televisyen Malaysia
Pelakon filem Malaysia
Pengacara televisyen Malaysia
Muslim Malaysia
Muslim Amerika Syarikat
Orang Malaysia berketurunan Amerika
Orang Malaysia berketurunan Mexico